Computerspilbranchen har problemer med diversiteten, hvor blandt andre kvinder er et særsyn blandt de danske spiludviklere, og langt hovedparten er mænd i 30’erne.

- Computerspilbranchen har en angst for diversitet – og problemet er langt større end blot på tværs af køn. Det er hvide midaldrende mænd, der styrer den forretning, hvor det at være over 50 år er yt, siger Thomas Howalt, tilrettelægger af DADIU’s overbygningsforløb for computerspiludviklere på Filmskolen.

Det ved vi om computerspillere Den amerikanske organisation ESA foretager årligt analyser af computerspilmarkedet. I rapporten fra 2014 konkluderer man følgende: Gennemsnitsalderen for gamere er 31 år. 29 procent er under 18, 32 procent mellem 18 og 35, og 39 procent over 36 år. 48 procent af dem, der spiller computerspil, er kvinder. Kvinder, der er over 18 år, repræsenterer en større andel af gamere (36 procent), end drenge under 18 år (17 procent). Antallet af kvindelige computerspillere over 50 år steg fra 2012 til 2013 med 32 procent. Kilde: Entertainment Software Association

Halvdelen af selskaberne består kun af mænd

Tal fra Producentforeningen viser, at 49 procent af de selskaber, der producerer computerspil i Danmark, ikke har nogen kvindelige ansatte, og kun 12 procent har en større andel af kvinder ansat end mænd.

Læs også : Computerspil er fyldt med superhelte - men kun få af dem er kvinder

Også blandt de udenlandske spiludviklere halter det med diversiteten, hvor mændene sidder tungt på tronen. Tal fra International Game Developers Association viser, at 76 procent af de ansatte blandt verdens spiludviklere er mænd, og at hele 44 procent er mellem 30 og 39 år. Derimod er kun 1 procent af de ansatte over 50 år.

Tallene står i skærende kontrast til dem, der spiller computerspil. Ifølge brancheorganisationen Entertainment Software Association (ESA) er 48 procent af computerspillerne kvinder, 39 procent af gamerne er over 36 år, og antallet af kvindelige spillere over 50 år er steget med 32 procent fra 2012 til 2013.

Spillene bliver ensartede

Det betyder ifølge Thomas Howalt, at de spil, der bliver produceret i Danmark og i udlandet bliver mere ensrettede, når det er den samme type personer, der udvikler spillene. En ensretning, der også viser sig ved, at kvindelige frontfigurer er et særsyn i computerspil, som DR Kultur tidligere har beskrevet.

Læs også : Computerspil hitter som tilskuersport

Thomas Howalt tilføjer, at den meget uniforme gruppe af hvide mandlige spiludviklere i Danmark betyder, at branchen får sværere ved at komme ind på udenlandske markeder. For mens danskerne ofte er mere frisindet, når det gælder indhold, så sætte kulturelle forskelle begrænsninger for, hvor succesfulde danskudviklede computerspil bliver i udlandet.

Her peger han eksempelvis på, at tyskerne har et forbud mod at vise blod i computerspil, at amerikanerne ikke må se brystvorter, og at spil med svin er uacceptabelt i Mellemøsten.

Foretrækker kvindelige underviser

På Filmskolens spiluddannelse er der typisk to til fire kvinder i flokken af 50 programmørstuderende, og de fleste stammer fra udlandet. Derfor erkender Thomas Howalt, at han som tilrettelægger af uddannelsen ofte fravælger mænd som undervisere, hvis han har mulighed for at vælge en kvinde.

- For at udfordre vores elevers verdenssyn forsøger vi at få så mange kvinder ind som muligt til at undervise. Hvis vi har to kandidater og den ene er en kvinde, så vælger vi oftest kvinden for at sikre, at vi bryder vanen og udfordrer eleverne, siger Thomas Howalt.

Hos organisationen Interactive Denmark, der hjælper med at skabe vækst for computerspilbranchen, mener man, at den høje andel af mænd skyldes, at spil altid har handlet om teknik. Men Jan Neiiendam, der er projektdirektør, mener, at det er ved at ændre sig.